K. Tóthová, poslankyňa: (2001-12-14):
Druhá, aj keď pán minister trošku uviedol, že je to vyňaté z tohto zákona alebo podobne, nemôžem si odpustiť otázku, že pán minister, v rámci exekúcií napriek rozhodnutiu Ústavného súdu, obchádzate toto rozhodnutie a chcem konštatovať, že to je nenáležité na ministra spravodlivosti a úplne nenáležité na vládu, ktorá sa pasuje ako demokratická, pretože tá si musí ctiť nález Ústavného súdu. Mám na mysli, že zase zastavujete na určitý čas exekúcie, možnosť exekuovania určitého druhu pohľadávok. Ak sú tu problémy, vláda mala tri roky na to, aby v rámci zdravotníctva tieto problémy riešila spôsobmi, ktoré by zdravotníctvu pomohli, a nie proste protiústavným spôsobom. A ja pokojne tu môžem povedať termín protiústavný spôsob, pretože to už konštatoval Ústavný súd vo svojom náleze spred vyše jedného roku. A na záver by som chcela jednu otázku uviesť. Pán minister, neviem, ako prebiehali o predmetnom návrhu diskusie v jednotlivých výboroch, ale je mi známe stanovisko konferencie súdnych exekútorov, a to štvrtej konferencie súdnych exekútorov, kde zo záznamu je jednoznačné, že nesúhlasia s tým, aby sídlo komory z Banskej Bystrice bolo prenesené do Bratislavy. Ja hovorím, neviem, aké boli rokovania vo výboroch, ale mám túto informáciu s požiadavkou, respektíve s prosbou viacerých členov komory exekútorov, ktorí mi dali k dispozícii aj záznam, kde sa jednoznačne hovorí, že hlasovaním komora a členská základňa rozhodla, že, citujem, „aby naďalej ostala sídlom komory Banská Bystrica, aby v návrhu novely nebolo počítané so zmenou sídla do Bratislavy“. Takže toto je ich názor a navyše je tu uznesenie, kde Prezídium Slovenskej komory exekútorov ukladá zabezpečiť nehnuteľnosť ako sídlo komory v Banskej Bystrici, zodpovedné Prezídium Slovenskej komory exekútorov. Túto informáciu dávam pánom poslancom, pokiaľ budeme o tejto otázke hlasovať, prosím, uvedomte si, že členská základňa si neželá, aby sídlo komory bolo v Bratislave. Má to aj viacej ratio, pretože vláda znovu viaceré inštitúcie, nechcem hovoriť o vojenských inštitúciách z Trenčína, nechcem hovoriť o niektorých daňových subjektoch a podobne, opätovne znovu všetko má snahu centralizovať do Bratislavy, čiže vytvára sa tu nový systém bratislavského centralizmu, čo je nezdravý jav. Opačný postup by mal byť proste rozdeliť jednotlivé inštitúcie do niektorých miest, aby koncentrácia nebola výlučne len v Bratislave. Ďakujem vám za pozornosť. I. Presperín, podpredseda NR SR: Ďakujem pani poslankyni Tóthovej za jej vystúpenie v rozprave. Jedna faktická poznámka na jej vystúpenie. Pán poslanec Langoš. Končím možnosť faktických poznámok. Dávam slovo pánu poslancovi. J. Langoš, poslanec: Ďakujem pekne za slovo. Ale milá pani kolegyňa, tu došlo zrejme k hlbokému nedorozumeniu, vy ste ma nepočúvali pozorne. Zákonodarca v zákone, novele Exekučného poriadku z roku 1999 povedal, že každý, kto zastáva úrad súdneho exekútora a skončil Vysokú školu ZNB, má možnosť začať štúdium, riadne štúdium práva v novembri roku 2001, teda minulý mesiac. Ak tak neurobí, zaniká mu licencia zo zákona. Vládna novela ruší túto výnimku a hovorí, že absolvent Vysokej školy ZNB, ktorý aj keď nezačal študovať v novembri tohto roka, nezaniká mu licencia na výkon úradu súdneho exekútora. Teda tí, ktorých sa týkala novela z roku 1999, vedeli veľmi dobre, že im zanikne, ak nezačnú študovať v novembri tohto roku.